Bagdadi kohus mõistis esmaspäeval surma viimased kaks Prantsuse kodanikku, kes olid kohtu all kuulumise eest äärmusrühmitusse Islamiriik (IS).
Bilel Kabaoui (32) ja Mourad Delhomme (41) viidi pärast IS-i alistamist koos veel üheksa Prantsuse kodanikuga jaanuaris Süüriast Iraaki. Ülejäänud üheksa džihadisti on Iraagi kohtud juba surma mõistnud.
Ühtki surmaotsust ei ole veel täide viidud, Prantsusmaa hoogustab jõupingutusi hukkamiste peatamiseks.
Rühm Prantsuse advokaate kutsus esmaspäeval pöördumises Prantsuse võimudele tagama 11 prantsuse pühasõdalase ellujäämist hoolimata nende sooritatud kuritegudest.
«Oleme võtnud ajaloolise riski, mis teokssaamisel jätab Emmanuel Macroni ametiajale kustutamatu pleki,» märkisid advokaadid. «See tähendaks luba kohtu loal tapmiseks, mis on keelatud valdavas osas maailma riikides, välja arvatud Saudi Araabia, Iraak, Hiina ja Ühendriigid. Surmaotsuste täideviimine häbistaks meie riiki.»